khistorydata/jeongjo-sjw-relations huggingface dataset:
정조 9년 · 목
敎曰。政官開政。又敎曰。在外玉堂許遞。今日政差出。
정조 9년 · 목
敎曰。左承旨許遞。前望單子入之。
정조 9년 · 목
兵曹啓言。卽者木覓山烽燧軍。執捉一山僧來告內。此僧自外山越城入來。故執捉以來云。聞極驚駭。嚴棍究問。則僧快彦所供內。渠以鴻山無量寺僧。轉向京城。欲爲翫景。而都城門。僧徒不得出入。故自南大門到外南山。攀緣越入。被捉於守直人。此外無他可達之辭云。僧徒白晝越城。前所未有之變。移送秋曹。嚴覈得情。都城之外。亦有巡山軍卒。而所管字內。有此越城之擧。萬萬駭然。參軍及軍卒。令該營嚴棍懲治。大將亦不可無警。請推考。允之。
정조 9년 · 강
以李集斗爲承旨。前望也。
정조 9년 · 강
召見承旨朴天行于誠正閣。
정조 9년 · 목
敎曰。左副承旨戶曹判書入侍。○予曰。此册比之續大典。更加纖悉。可謂善成。而大同事目。初無載錄。册子甚不成說。今不必新出節目。自前流來之法。逐條添錄宜矣。惠堂徐有隣等曰。此乃萬世不刊之典也。六典中或有仍舊者。或有新增者。不得不詳審爲之。予曰。卿等退去。與金奉朝賀爛商爲之好矣。
정조 9년 · 강
命通編纂輯。編示時原任大臣。具意見付籤以入。
정조 9년 · 목
敎曰。 大典通編纂輯之擧。蓋爲便於考閱也。原續典之合編。顧非難事。至於甲子以後新增條。不可不審愼。予則曰寧略毋詳可也。其中刑典。尤致意焉。此意已於校堂登筵時。悉言之矣。今番編次六典。惟兵典最詳密。似無別般舛誤。此外各典之皆如兵典。未可必也。遍示時原任大臣。俾各具意見。付籤以入。而字細之故。皆未免驟看。且聞戶惠堂言。以戶典言之。間多太逕庭處。以此無以入刊云。其在重事體之道。宣令極意磨琢。吏禮典則吏禮判考准。戶工典則戶惠堂考准。兵典則兵判及諸武將考准。刑典則判義禁刑判考准。各以本司見行之制。逐條較證。審知其無差然後還納。否則各錄已見。送于總裁大臣。以爲均一釐正之地。
정조 9년 · 강
諭總裁大臣金奉朝賀。
정조 9년 · 목
敎曰。卿於通編考較。近聞多費精力。點畵之差。悉有識標。因此校役太半就緖。予實爲之嘉歎。然於新增條編錄。不可不致愼。諸議設或有參差者。如無總裁大臣。難以管轄。且思之。曾在甲子續典編次。卿之先卿。首尾主管。此册之卿又主管。可謂事不偶然。俄令入侍重臣。傳及筵敎。卿想已聞知矣。更遣史官。申諭予意。卿須著意總裁。待完役。付較堂入謄。仍令印堂入刻事。傳諭于金奉朝賀處。
정조 9년 · 강
命飭各司吏輩書役之弊。
정조 9년 · 목
有司堂上鄭一祥等啓言。各司吏輩能書之役。最爲難支之痼弊。若有公家書役。則雖不得不使用。而名數旣無限節。雇價間多防給。所受料布。耗費不少。已往雖不可追理。此後宜有另飭過濫之擧矣。敎曰。習知此弊。內閣雖有御製書役。必令閣吏書之。御製書役尙然。下此闕內各司。豈可恣意侵責。吏亦民也。除弊亦屬祛民瘼之一端。以卿等所奏出擧條。令廟堂嚴査其中最尤甚處。官員爲先推考。掌吏科治。自今酌量定式。以某司某事使用幾名之意。知委各司。違越典否。各司每朔末。報備局。官員亦自備局入啓論罪。
정조 9년 · 목
刑曹以守完康津縣古今島。勿限年充軍定配啓。敎以。今番分揀。
정조 9년 · 강
坡州幼學趙重吉等上疏請成守琮復享。賜批。
정조 9년 · 목
疏略曰。伏念故贈直提學臣成守琮。旣設院享。中被混撤一事。誠爲斯文之欠事。士林之嗟欝。則敢不一陳於紸纊之下。諸復旣施之典。益光文明之化乎。守琮卽先正臣文貞公成守琛之弟。早與其兄同事先正臣文正公趙光祖。深得性理之原。遠接濂洛之緖。光祖每評當世之士。首稱守琮之學。其踐履之篤。造詣之深。當世比之以明道之伊川。是以名賢錄附集。盛道其學行。先正臣文敬公金安國撰其墓文。亦曰卓異之行。得於天賦。大道之要。聞於賢師。幼有生知之稱。長習天人之學此可見一代之宗師。諸賢之定評也。且其純孝根性。局喪盡禮。時人感歎。而有詩曰成門有二子。孝行繼家君。啜粥誠橫日。焚香哭徹雲。禮神朝與夕。謁墓曉兼曛。一法朱文制。當今此始聞。又可見卓行之彰著也。累登經行之薦。又擢賢良之科。己卯禍起。群奸交誣。削其榜名。加以黨目。守琮怡然不介于懷。遂與其兄守琛。屛居坡山。日夕講道。益造精微。惜乎。天不假年。未卒其志。而所成就。固已卓然可仰。故安國題其墓曰節孝先生。此蓋倣宋賢程顥之卒。潞公文彥博題其墓曰明道先生之筆例也。及其先正臣文成公李珥之倡建文貞公守琛之書院也。宰臣李濟臣抵書于守琛之子先正臣文簡公渾曰。尊先府德業行誼學問。與尊叔父節孝先生。眞可謂魯衛。今當起院之日。竝享兩先生。則河南兩賢。復有光於東國。望與栗谷學士相議云云。栗谷。卽李珥之號也。其後相臣李廷龜又貽書于承旨臣申應榘曰。節孝先生高風卓行。聽松附集慕齋誌文。盡之矣。旣建聽松祠院。而不竝享節孝。則誠爲欠典云云。其曰聽松。卽文貞公成守琛之號也。 慕齋。卽文敬公金安國之號也。蓋其一時名流。皆以守琮之不得腏食爲恨久矣。及夫 英廟廟庚申。遠近章甫。據先輩旣定之論。修斯文久闕之儀。一循故參贊臣白仁傑先追享後登聞之規。配享守琮於聽松書院。其翌年辛酉春。諸儒封章上聞。有令該曹稟處之敎。 禮判臣閔應洙回啓。有曰成守琮純篤之行。精邃之學。允爲士林之宗仰。而尙無俎豆之所。此實欠典。依疏辭許施。恐合事理云云。自上特爲允許。其時領議政臣金在魯筵奏。又曰成守琮誠名賢也。志行高潔。且枉削之科。旣復於身後。贈以玉堂高職似宜爲奏。又蒙特贈直提學之命。禮官之啓。大臣之奏。旣盡守琮卓行篤學。猗我 英廟朝贈職許享之命。實出崇獎之盛意。則守琮之追享斯院。卽蒙允之享也。辛酉秋。朝家有甲午以後私享毀撤之令。其時禮堂與本官誤認以私享。混入於毀撤中。蓋其朝令出於倉卒。院儒未及陳辨。致有此誤撤之擧。多士之嗟歎。容有極哉。旣非別立之院。又係允許之享。則先享後聞。已有先朝之舊例。混撤旋復。又有他院之可據。惟彼聖巖書院。卽麗朝文僖公柳淑尊奉之所。而我朝文貞公金弘郁追享之院也。當守琮撤享之時。亦入混撤中而弘郁則一撤一復。實爲斯文之缺儀。公議之抑鬱。士林之慨恨。愈久而愈深。幸値我殿下尊尙先賢。畢擧闕典。公議之伸。正其時也。臣等敢將尺疏。猥瀆崇聽。伏乞俯乘省察。克追 英考之志。特恢崇道之念。一依金弘郁復享之例。亟下成守琮復享坡山之命。則文化益彰。吾道復光矣。批以。疏辭下該曹稟處。
정조 9년 · 강
以趙興鎭爲承旨。前望也。
정조 9년 · 강
召見承旨洪仁浩有司堂上徐有隣校正閣臣吳載純等。
정조 9년 · 강
命乙巳榜司馬李聖源。食物宴需題給。
정조 9년 · 목
敎曰。向有知委本道之命矣。聞筵臣言。乙巳榜司馬前同中樞李聖源。已來到城外云。年老人之無事上京。極爲可幸。且聞其家閥。卽故相李浚慶後孫。何惜實職。加階知事。今日口傳下批。稍待日氣晴暖。以唱榜服色。如例謝恩事分付。食物宴需。令該曹參考徐命鳳處題給時傳敎輸送。
정조 9년 · 강
命飭各司能書吏使用憑藉之弊。
정조 9년 · 목
校正閣臣徐有防朴祐源啓言。近來各司能書吏之使用。誠爲痼弊。本閣以御製書寫給綸綍日省錄等。各項書役甚浩繁。而臣等前後屢承飭敎。故每令閣吏擔當大小書役。而御製則差備待令寫字官。綸綍則有綸綍書寫書吏。日省錄則有書寫吏焉。外此初無別般借力於各司之事。雖有不得已使用之役。除非捧甘。則初無分付各司之事。而近聞各司吏胥。凡於闕內外能書。輒以內閣能書稱頉。雖有私自借用之時。亦以內閣使役爲言。蓋本閣書役。自來浩繁。雖有憑藉假托之說。易於見欺故也。事之無謂。莫此爲甚。本閣吏屬數額甚鮮。而所得書寫。只有二人。各項文字謄出之役。每致愆期。其所通變之方。勢將不得不另出一二能書之窠。方欲與戶惠堂從長區處。而自今各司能書取用之擧。若無特敎。則初不得擧論。此後或有如前憑藉假托之弊。則當該吏屬。移法司各別重勘。每朔月終。依傳敎使用有無。一依備局例。修成册送于本閣。以爲憑處之地事。出擧條。申飭各司。仍爲定式施行。恐合事宜。敢達矣。從之。
정조 9년 · 목
儲慶宮。 毓祥宮。 延祐宮。  景祐宮。 永昭廟。 文禧廟春享。在明日也。
정조 9년 · 목
敎曰。近因庶類疏通事申飭。內而三曹郞官判官。外而郡守。東銓次第收用。而判官郡守之新除者。一則檢書官。一則別看役。雖無今番除拜。猶有可爲之道。須於他歧時仕中收用。正合振淹之政。且兵虞候用履歷。而且與郡守無異。以鶴城君子擬入事。纔有筵敎。而大抵近來凡事。飭敎稍久。則便屬之相忘之域。庶類疏通事。亦或如許。則是豈申飭之本意。以此意另飭兩銓。俾無乍作乍輟之弊。
정조 9년 · 강
以趙宗鉉爲右尹。前望也。
정조 9년 · 강
以尹羽烈爲說書。前望也。
정조 9년 · 강
以李延伋爲獻納。李福徽爲執義。李庚運爲持平。前望也。
정조 9년 · 강
校理趙弘鎭疏陳應避之嫌乞遞。批。令下該曹稟處。
정조 9년 · 목
弘鎭與承旨趙興鎭。有從兄弟應避之嫌也。
정조 9년 · 강
御春塘臺。行內調馬試射。
정조 9년 · 목
敎曰。入直各廳堂下武臣。皆令試射。○又敎曰。近來武弁。抛寘射技。看作羞恥事。春等專經請臣。當以射代試之意。才有下敎。而今日因五日內調馬。且値令節。召試入直各廳堂下武臣矣。總郞居首申啓文。武兼居首徐泰秀陞敍。部將曺命五守門將金致斗。各其廳爲居首。又皆全布。而一是嶺南人。一是關西人云。合有收獎之擧。竝加資。今番此擧。槪因爲武弁知所聳勸。以此令諸武將知悉。各別勸課。朔試射。觀渠輩勤慢。亦當設行。預令著意肄習。
정조 9년 · 강
遞吏曹參判金文淳參議金宇鎭。以徐有防爲參判。趙鼎鎭爲參議。
정조 9년 · 목
敎曰。 政官牌招開政。參議情理勢難行公。與未肅拜參判許遞。前望入之。
정조 9년 · 강
命居齋儒生應製。明日呈券。
정조 9년 · 목
敎曰。禁直諸臣。旣命應製。吏官持此御題往泮宮宣示。居齋儒生。皆令明日食後呈券。以賣花聲爲律賦題。
정조 9년 · 강
命乙巳榜武科人吳海淸。令畿營起送。
정조 9년 · 목
承旨趙興鎭啓言。昨有乙巳榜進士特資之命。此實出於念舊之聖意。而適聞畿伯之言。則乙巳榜武科人吳海淸在於廣州云。回榜大小無異。故敢達。敎以。令畿營使之起送。
정조 9년 · 강
命乙巳同榜人之見漏而未及登聞者。隨聞見草記。
정조 9년 · 목
敎曰。向因大臣所奏。始聞有乙巳司馬人徐命鳳。伊後又聞有李聖源。俄又聞承宣言。又有同年武科人。才令本道伯起送。大抵此榜之至今生存。豈不稀異。一猶可貴。況大小科榜之俱備者乎。舊甲重回。感慕之懷。無地可表。前此增階召見之擧。非但爲尊高年而已。其在記念之意。宣有一視之擧。外此或有同榜人之見漏而未及登聞者。其令禮曹兵曹知委京兆及諸道監司。遍問坊曲。勿論生進文武科。隨聞見草記或狀聞後。仍令來待。又有貧不能致身者。給糧上送。病末能自力者。優給食物存問。竝與有無形止。具由以聞事。一體分付。仍還內。
정조 9년 · 강
行召對于誠正閣。召見奉審承旨朴天行。參贊官李祖源。 檢校直閣徐龍輔。侍讀官趙弘鎭。檢討官李延伋。假注書洪義浩。兼春秋吳錫齡。車亨衢。
정조 9년 · 목
元陵奉審後入來也。○講周禮。
정조 9년 · 강
注書朴命燮以奉朝賀金致仁附奏啓。
정조 9년 · 목
書啓以爲。臣敬奉聖諭。馳往傳諭于仁川島洞面奉朝賀金致仁所住處。則以爲。臣爲省先墓。來住山下。不自意昏夜荒村。王人儼屈。傳宣聖敎。旣諭以通編役重。仍提臣先故。責臣以總裁之事。是書也雖合原續兩典而編成。又多有新增條例。則凡所考正。尤宜十分致愼。臣前旣承命。略有省閱。而至若總裁主管。事面不輕。萬萬非衰耗如臣所可擬議。反復自量。仰塞無望。伏地惶阨。不知攸達。吏官又以口傳下敎。促臣上來。而賤疾泄症。乍因觸冒。如期復發。呻楚凘頓。無以自力。謹當另加調治。擬於三數日間復路云矣。
정조 9년 · 강
有政。吏曹判書李命植。參判徐有防。參議趙鼎鎭進。 兵曹判書李在簡進。
정조 9년 · 목
以崔光璧爲豊川府使。閔鍾顯爲安岳郡守。柳光國爲鳳山郡守。李敬倫爲谷山縣監。權正遇爲彦陽縣監。高碩崙爲鎭海縣監。○再政。以嚴思憲爲校理。朴祐源爲大司成。徐有防爲同經筵。朴龍煥爲沃溝縣監。韓柏林爲松禾縣監。徐有成爲大司諫。李顯靖爲修撰。李秉模爲同春秋。金履素爲同成均。洪益弼爲刑曹參判。鄭昌聖爲刑曹判書。李柱國爲判尹。雲峯君杺爲都總管。
정조 9년 · 강
命明日。當詣 景慕宮展拜。
정조 9년 · 목
敎曰。明日由月覲門。當詣 景慕宮展拜。該房知悉。
정조 9년 · 강
命違牌右尹。使之卽爲謝恩。
정조 9년 · 목
因右尹趙宗鉉牌不進推考傳旨。敎曰。特除意在甄用。分義所在。焉敢違牌。此傳旨勿施。使之卽爲謝恩。
정조 9년 · 강
命不可不從近鑄錢。廟堂講究稟處。
정조 9년 · 목
備邊司啓曰。因內弓房手本。以弓角不爲進排事。有下廟堂論理草記之命矣。當初筵稟變通。別成節目。亶出於矯捄貢弊。措備軍物之意。而纔過數年。如是拒納。貢人所爲。誠極痛駭。該曹之欲以生銅上下者。雖或差違於節目。莫重軍物之資。渠焉敢藉此而愆期不納乎。取考曹在文書。則用下餘儲之錢。未盡發賣之銅。其數有裕。亦足區處。令該曹劃給當等之價。請以爲趁卽進排之地。敎以。分付戶曹。從長卽爲決給。以此觀之。生銅貿寘。便作無用之貨。蓋因有入無出而然。不可不從近鑄錢。此則廟堂講究。後日次對稟處。
정조 9년 · 강
持平李庚運避嫌乞遞。賜批。
정조 9년 · 목
庚運啓言。頃當請討之日。猥隨諸臺爭執之後。兩日求對。未蒙召接之音。一箚聯籲。反召草率之譏。臺疏論罷。堂箚請削。僨誤之地。實難復叨。請命遞斥。批以。勿辭。亦勿退待。
정조 9년 · 목
庚運啓言。請亟寢李魯春島配之命。還囚南間。設鞫嚴問。新除授掌令韓宗瓚。時在瑞山地。請下諭。批以。下諭事依啓。李魯春事。乍停旋發。此何擧措。不料臺風自爾等壞了。爾等須諒之。○敎曰。 臺臣事極爲寒心。爲先從重推考。
정조 9년 · 강
御重熙堂。行禁直文臣居齋儒生應製科次。
정조 9년 · 목
敎曰。承旨與弘文提學入侍。○又敎曰。檢校直提學入侍。○敎曰。禁直文臣應製二上行都承旨洪檢左副承旨洪仁浩。詞藻韻致。雖謂之近來無此作可也。甲乙之間。敲推未定。比較日欲書下。明日仕進時呈券。三上檢校直閣徐龍輔。紙五卷筆五枝墨三笏。草三上兵曹參知金履正。紙四卷筆四枝墨三笏。三中右副承旨權以綱同副承旨李祖源假注書李敬五。各紙三卷筆三枝墨二笏。草三中文學李尙度。紙二卷筆二枝墨一笏。三下校理趙弘鎭。紙一卷筆二枝墨一笏賜給。
정조 9년 · 강
命明日當召試圓點儒生。
정조 9년 · 목
敎曰。今因居齋儒生應製。就見太學到記。則除非元居齋人外。無一人入來呈券者。前後勸課之擧。雖甚勤勢。而成效則如是漠然。泮製雖與賜第科試有異。在多士觀感之方。豈不思咸造之道乎。此後泮製時應製原額。若又如前。則大司成難免不飭之責。齋任亦豈無罰。以此意令泮長曉諭諸生。期有實效。明日當召試圓點儒生。分製講試取。依昨年例。泮堂率諸儒生。來待於集春門外。
정조 9년 · 강
命圓點儒生應製時試官。依再昨年例。以閣臣館堂。自本閣擬望受點。
정조 9년 · 강
以李致中爲承旨。具以謙爲副總管。
정조 9년 · 목
敎曰。 承旨前望單子入之。○又敎曰。副總管前望單子入之。
정조 9년 · 강
詣 景慕宮展拜。還臨春塘臺。行居齋儒生講製。
정조 9년 · 목
具翼善冠袞龍袍。乘輿出貳極門。至靑陽門。敎曰。圓點儒生製講。當分所爲之。抄啓文臣應講人及玉堂春坊上下番。皆以參考進參。命訓將戶判入侍。 訓將具善復戶判鄭一祥進前。予曰。聖科不遠。墻垣修改。其前可以訖役否。 善復等曰。役事不過補其頹圮處而已。今幾訖役矣。予曰。卿等退去看檢役處好矣。仍由月覲門。詣 景慕宮。就版位行禮如儀。仍詣 廟內奉審。本宮提調鄭昌聖曰。 神龕內糊紙處。年久間有罅痕。雖不大段。事當趁卽修補矣。予曰。不必 移還安。初一日朔 祭。兼行告由。出 主時修改。伊日當由月覲門。來宿齋殿。親行朔 祭後告由。以此分付。還入齋殿。少頃乘輿出。由日瞻門月覲門。詣春塘臺陞座。諸試官。講製文臣。儒生等行禮訖。○以擬本朝內閣臣請就綸綍中。事係賢關儒林者。一一裒輯。仍令國子長該載太學成典。以示朝家崇儒衛道之意爲箋題。以日新爲箴題。以孟子爲講册。○少頃還內。
정조 9년 · 목
政院啓言。殿座時侍衛。事體至重。而兵曹總府堂上侍衛。無一人在班者。竝請推考。允之。
정조 9년 · 강
罷兵曹判書李在簡職。
정조 9년 · 목
敎曰。近日紀綱雖曰掃地。殿座時侍衛所重何如。而兵曹。總府堂上。無一人在班。承宣請推之後。累度催促。終不入來。至於判堂。則以本兵之長。旣在統率之地。不惟不能董飭。乃反躬犯。此而尋常看過。島在其重侍衛之意。兵曹判書李在簡罷職。當該兵曹總府堂上。亦爲罷職。又敎曰。 兵曹總府堂上前望單子入之。
정조 9년 · 강
景慕宮朔 祭親行告由。命出還宮服色。以袞袍爲之。百官行禮寘之。
정조 9년 · 목
敎曰。嘗見 列朝故事。 太廟朔望祭享。或有親行之時。每欲仰述。而特因近例之甚罕。末之行焉。今番 本宮朔 祭。親行告由。蓋欲仰述故事。修改處。亦不過暫時擧行者。道路旣令從便磨鍊。出還宮服色。以袞袍爲之。百官行禮寘之。又敎曰。　景慕宮修改處。係是 龕內塗排。荾花間間改塗。旣無移還安節次。待出 主時。卽爲修改。匠手則不宜出入 廟中。 戶曹堂郞率別看役及計士等擧行。 又敎曰。再明日 景慕宮齋宿時。申後出宮。道路由月覲門。軍兵不必多數待令。只以弘化門金虎門入直軍各六十名。外各營入直軍各留十名。馬軍各留五名。訓將都領。 逌覲門外排立。待入齋室。從便結陣。禁軍以出番一番。 別將率領。亦爲從便結陣。各其結陣信地。 兵判與訓將相議草記。此後由月覲門經宿時。依此定式施行。 宮大門把守。以禁營出番鄕軍一哨擧行。屬之訓將事分付。此是咫尺之地。無異闕內。留營留陣斥堠等事。竝除之。○又敎曰。再明日經宿時。雲寶劍除之。別雲劍及宣傳官外侍衛。皆以入直磨鍊。
정조 9년 · 목
敎曰。再明日齋宿相値。次對明日來會。
정조 9년 · 강
行召對于誠正閣。參贊官李祖源。檢校直閣徐龍輔。侍讀官鄭萬始。檢討官兪漢敬。假注書李敬五。兼春秋金鳳顯。 史官李崑秀。
정조 9년 · 강
命守令使之明日辭朝。
정조 9년 · 목
敎曰。農作方殷。此時守令不可一刻曠官。一司未署經者。至於五人之多云。憲府除署經。使之明日一體辭朝。次對同爲入侍。
정조 9년 · 강
以洪檢爲兵曹參判。前望也。
정조 9년 · 목
以趙時俊爲兵曹判書。柳甲基爲持平。 沈樂洙爲副修撰。金文淳爲禮曹參判。
정조 9년 · 강
勘放時囚沈定鎭等。
정조 9년 · 목
義禁府啓言。時囚沈定鎭李東植柳丈植等捧供後。草記照律事。命下矣。沈定鎭以地方官。殺獄罪人。不善防守。有此逃失之擧。三度寬限。終不能捕捉。難免重勘。罪杖七十收贖。告身盡行追奪。原春道金化縣。徒一年半定配。李東植松禾縣殺獄逃躱罪人。又過加定百日之限。不得捕捉。罪杖一百收贖。告身盡行追奪。放送。柳文植松禾縣殺獄逃躱罪人。限內不得捕捉。雖已遞歸。亦難免稽捕之罪。杖八十收贖。奪告身三等。請放送。敎以。如有功議。各減一等。○又敎曰。討捕營之所不捉者。如松禾縣之殘邑。豈可捉納。況向日飭敎。專謂討捕營。則該縣監但以當初失囚之罪勘過。不至於太寬。且此人卽桂坊舊僚。已有待窠收用於桂坊之筵敎。沈定鎭定配。特爲分揀。罷職放送。
정조 9년 · 강
兵曹以再明日齋宿時軍兵排立結陣啓。
정조 9년 · 목
兵曹啓言。再明日 景慕宮齋宿時。軍兵結陣信地。與訓將相議草記事命下矣。逌覲門外排立軍兵。大駕入齋室後。環圍於 景慕宮墻外。大將率標下軍。結陣於逌覲門外。中軍率禁衛營出番鄕軍。留駐於 景慕宮大門外。馬兵觀旂橋結陣。騎士通化門前路結陣。禁軍等別將率領。出宮時分左右侍衛。而日瞻門外落後。大駕入齋室後。移陣於館峴。還宮時。竝依出宮時例。還陣信地。俱爲便當。請依此磨鍊。允之。敎以。駕前別抄駕後禁軍。則自月覲門分左右侍衛。使之結陣於日瞻門外。勿爲騎馬事分付。
정조 9년 · 강
遞承旨朴天行。以李祖承代之。
정조 9년 · 목
敎曰。聞右承旨有實恙云。許遞。前望單子入之。
정조 9년 · 강
行次對于誠正閣。召見下直守令。
정조 9년 · 목
予曰。日前政事。卿等見之乎樂性曰。 銓官雖欲對揚。而猶且咨且矣。日昨政目。果爲疏滯。眞可以導迎和氣。此實爲聖世之美事矣。予曰。此非但疏通而已。自多公然掩滯者。故欲使銓曹收用。予亦以前望數人點下矣。至有李福徽疏事。而反見其害也。其言雖曰復申前說。然下語之際。極口噴薄。全沒倫脊。世道之無以鎭靖。一至此耶。雖以渠疏見之。稱以九十侍下。而做出此等疏擧者。豈其成說乎。昨今多事之故。姑不賜批。而予之所以點下於此人者。蓋以其或類於以言獲罪故也。今又有此。予將無見領相之顏矣。此非但爲徐瀅修地而已。在領相之心。其當如何。其在靖世道慰領相之義。不可無嚴處矣。 樂性曰。領相之樹立於國家。果何如。而目下䌤綸之功。亦莫非領相之力。於領相家事。人言之至此斷斷。實有世道無窮之憂矣。予曰。以領相之有此樹立也。故爲世娼嫉者多矣。人之爲言。少無忌器之嫌。其家尙如此。世道人心。殆無寧靖之日。誠非細慮矣。樂性曰。向來憲臣疏中大小官勤攻之論。言皆切實。而如臣無似。尙廁鼎席。觸事昏瞀。廟謨積滯。此乃殿下之所俯燭也。而猶復★(氵+剪)忍蹲冒。人謂臣何。伏乞卽賜斥退。改卜賢德。以爲鎭人心靖世道之方。區區之望也。予曰。卿言過矣。明日 大報壇祭享。卿當進參乎。樂性曰。然矣。予曰。再明日 景慕宮朔祭。適値修改。兼欲躬行。百官行禮寘之。使之衹迎於館峴。仍命下直守令進前。安岳郡守閔鍾顯進前。予曰。國子久任。意在修擧。今當外除。本館事。誠可悶矣。昆陽郡守具善德進前。予曰。此乃疏通之政乎。 樂性曰。然矣。於渠輩。誠爲壯矣。
정조 9년 · 강
許施開城府加分耗劃給之請。
정조 9년 · 목
左議政洪樂性啓言。開城留守尹塾狀啓。以爲。本府各庫財力。年年耗縮。莫可收給之中。又經勅行。庫儲尤爲罄竭。見今將士支放之資。使星供億之需不足。至於五百石之多。他無變通之道。昨年加分耗四百石零。特爲許劃事。請令廟堂稟旨分付矣。諸般支放。每患不足。而至於今年。才經勅行。事勢之尤甚。理所固然。且加分耗劃給。間有已例。則今不必靳持。請依狀請許施。從之。
정조 9년 · 강
命李羽晉。更令該府詳考法文。以相當律勘處。
정조 9년 · 목
左議政洪樂性啓言。金吾議讞。法意不輕。雖微眚細過。必以問目及爰辭。參考律文。議定罪名。自是應行之例。而今聞前固城縣令李羽晉。以結還襲謬事。至被徒配禁錮之律。而蓋其事實。卽是分給條中。計結上下。故道啓旣無虛錄之說。供辭明言當分之內。虛留二字。始見於秋曹覆啓。而此亦設辭。本非指陳。觀於若曰二字可知。議讞之際。錯解誤認。混勘以倉穀虛錄之律。其時禁堂至欲陳疏自卞。而嚴畏不敢云。勿論輕重。失當則一也。當該金吾堂上。從重推考。李羽晉。更令該府詳考法文。以相當律。請勘處。從之。
정조 9년 · 강
命鑄錢事。姑待領相造朝稟定。
정조 9년 · 목
左議政洪樂性啓言。頃以鑄錢事。有後日次對稟定之命矣。第鑄錢似不可不爲之。而其利害便否。臣未能詳知。且非時急之事。姑待領相造朝。請商確稟定。予曰。諸備堂各陳所見可也。 行副司直徐有隣曰。鑄錢之議。臣於數年前詢問時。已以不可已之意仰達。到今更無他見矣。 兵曹判書趙時俊曰。鑄錢之議。臣嘗持難。而今則屢萬斤銅鐵。年久積寘。將爲無用之歸。從近鑄錢之外。似無他道矣。 吏曹判書李命植曰。倭銅區處。旣無他道。近來錢荒特甚。至發公貨。貸於貢市人。而若當趁限還納之後。則必將如前艱乏。臣意則鑄錢一事。似不可已矣。 司直鄭尙淳曰。鑄錢之議。其來已久。今則物力俱已備寘。不可不趁卽擧行矣。副司直金履素曰。利害有無。旣不知裏面。不敢仰對。而錢荒莫若近來。矯捄之方。要在鑄錢一款。趁令擧行似好矣。咸春君李昌運曰。貨泉之竭。固已久矣。而閭巷錢荒。莫若近日。及今設始鑄錢。則自可流行。足爲捄荒之一道矣。行副直徐有大曰。各軍門及均廳之生銅儲寘者。其數夥多。若非鑄錢。則似無區處之道。且今錢荒之時。都民之願鑄久矣。敎以。依爲之。待領相造朝。指一稟處。樂性曰。鑄錢之際。每多奸弊。今番則必也各別禁戢。然後可保無弊矣。予曰。卿言果然矣。大抵鑄錢一事。亦可以觀世變矣。若南北朝之鵝眼錢。漢之五銖。皆有末弊。但今中原所用之法。甚爲簡便。一年所用。自工部逐年鑄用云。此法果似便好矣。 樂性曰。然矣。
정조 9년 · 강
命昆陽郡守金樂祐。今日政下批。
정조 9년 · 목
左議政洪樂性啓曰。 具善德之陞移昆陽。蓋出於銓家之對揚德意。遵行節目之擧。而善德方帶別看役。則不可不種種往來。昆陽係是舟師邑。受由等節。自多掣礙。且殘邑迎送之弊。在所當恤。具善德長連縣監仍任。昆陽郡守則以金樂祐移差。恐合兩便之道矣。從之。敎以。昆陽郡守金樂祐。今日政下批。仍令辭朝。
정조 9년 · 강
命經宿時環圍。加數磨鍊。
정조 9년 · 목
兵判趙時俊啓言。動駕經宿時。環圍不無單弱之慮。以訓局出番軍二哨加數磨鍊似宜。而訓將之意亦如此。敢達矣。敎以。然則以本局出番軍一哨。 禁營出番鄕軍一哨。除出環圍。
정조 9년 · 강
召見回榜人李聖源等。
정조 9년 · 목
敎曰。今見乙巳榜司馬李聖源。今年恰滿九十。而筋力若是康壯。且聞曾經朝官云。旣見之後。豈可無示意之擧。都總管除授。使之謝恩。日前已有食物宴需輸送之命。設宴日給樂。乙巳武榜出身吳海淸。亦已來到闕外。以其時眼色異於常時。花袍不得持來云。卽令備給後謝恩。○文學李尙度進前。敎曰。此老筋力誠好矣。俄除都總管。肅謝則與回榜謝恩兼行。
정조 9년 · 강
命武科回榜人吳海淸加資。
정조 9년 · 목
敎曰。今日又見乙巳榜武科出身吳海淸。年過八十。如是矍鑠。且聞曾經參軍。資至資憲。有五子十五孫。而尤有奇異者。昨日是登科日云。特爲加資。仍令軍門優給米布。與回榜兩司馬。使之設聞喜宴。
정조 9년 · 강
命東 關王廟酗酒無賴輩。令該曹照法勘處。
정조 9년 · 목
禮曹啓言。卽接東 關王廟守直官所報。則無賴輩四五人。酗酒突入於廟門咫尺之內云。事極驚駭。聞已拘留。竝令該曹照法勘處之意。請分付。允之。
정조 9년 · 강
有政吏曹判書李命植。參判徐有防進。
정조 9년 · 목
以李思祚爲執義。 崔景岳爲掌令。 朴基正。 李彦祐爲正言。
정조 9년 · 강
以李聖主。李東曄爲副總管。 前望也。
정조 9년 · 강
遣史郞。摘奸諸執事淸齋。
정조 9년 · 목
先農壇節祭。在再明也。
정조 9년 · 강
敍用前判書金鍾秀。
정조 9년 · 목
敎曰。意在責備。豈有一毫深意。前判書金鍾秀門黜放送。給牒敍用。仍令該曹口傳付軍職。曾帶提學。亦爲仍任。使之上來事下諭。
정조 9년 · 강
以金鍾秀爲判義禁。
정조 9년 · 목
敎曰。判義禁前望單子入之。
정조 9년 · 강
有政。吏曹判書李命植。參判徐有防進。
정조 9년 · 목
以洪檢爲大司憲。 曺遠振爲大司諫。 姜★(亻+寅)爲司諫。 沈興永爲掌令。李永穆。鄭觀輝爲持平。 金履鏞爲戲納。 柳畊爲正言。金宇鎭爲吏曹參議。
정조 9년 · 강
以徐有隣。 趙時俊爲知義禁。金尙集。李秉模爲同義禁。 金華鎭爲刑曹判書。李文源爲兵曹參判。 竝前望也。
정조 9년 · 강
召見訓將具善復于誠正閣。
정조 9년 · 목
政院啓言。 訓將具善復有稟達事。來詣請對矣。敎曰。訓將入侍。予曰。卿何以請對乎。善復曰。臣伏見重臣金鍾秀私書。則有緊重時急面議事。要見臣子以謙。以爲。若因私事。則豈於罪蟄之中。作此擧措乎云。故聞甚驚惶。卽爲起送臣子於其家。則槪云以夏賊事。有同黨之入耳者。其姪斗恭謫中與其主人有所酬酢云。而重臣無由上來。故不得其詳。若一問重臣。則可以詳達矣。予曰。重臣方欲敍用。使之入侍面陳。卿等姑退。待重臣入來同入而重臣入來者。恐致宣露。若於本營事有可秦者。陳達出擧條。
정조 9년 · 강
命都監中軍李漢昌試官之任。改付標。
정조 9년 · 목
訓將具善復啓言。今日動駕經宿時。 宮前門留駐。以本局中軍磨鍊。自兵曹節目啓下矣。中軍李漢昌武一所試官進去。兼中軍代行。終涉疏虞。李漢昌試官之任。請改付標。從之。
정조 9년 · 강
召見一提學金鍾秀于誠正閣。
정조 9년 · 목
予曰。一提學進前。鍾秀進伏。予曰。旣往之事。遂事勿說。予無見卿之顏。非予負卿。卿實負予。向日賓對。略有所言及於奉朝賀矣。卿之本心。世人豈盡恕諒乎。往在壬寅。予之耿耿一念。不能捨卿。至於終始曲保。卿何能盡諒予心。今又見卿。誠甚多幸矣。鍾秀曰。莫非臣事君無狀之致。一則臣罪。二則臣罪。聖敎又若是鄭重。臣雖肝腦塗地。圖報無望矣。予曰。俄者略聞訓將言。未知本事果何如。鍾秀曰。一自夏賊之出。臣民之驚痛。尙今靡定。此殆千古所無之變怪。人人皆以爲世間豈復有二夏賊云矣。卽聞斗恭在謫中。與主人河光容酬酢之言。渠若上京。則必多有傷人之事云云。此必是伊時夏賊處分。未及窮覈黨與。凶肚逆腸。尙漏天綱之致。臣聞來不勝驚憤。而以臣罪蟄之踪。無緣上達。急報訓將。使之登徹矣。俄伏承入侍之命。蒼皇入城。路逢前縣令金履容。 履容又以凶賊李瑮事。委訪于臣。路次邂逅。而聞其告變委折。萬萬驚心。今若下問於履容。則可詳其鎭末矣。予曰。兵曹判書。訓將。捕將。 軍士房承旨。推考房承旨。與金履容入侍。予謂履容曰。聞重臣之言。汝有所懷云。汝其悉陳。履容曰。臣於丙戌年間。與李瑮相親矣。自丙申以後。擧世以瑮目爲龜黨。故臣果絕之。不相往來。昨年四月。臣行過李瑮之門。瑮家外軒。傍臨泥峴大路。故瑮立於外軒。見臣過去。以手招之。臣雖欲不爲入去。瑮之逆節。姑未彰著。而瑮之爲人甚陰險。若不入去。則恐有逞憾陰害之慮。臣不得已入見。而其後行過泥峴之時。或有逢著之便。則暫爲歷入矣。昨秋夏賊出後。臣偶然歷見。則酬酢之際。語多危悖。至謂夏賊之逆。有公私之別云。故臣不勝驚憤。問其公私有別之義。則瑮曰。此是危言危行。 夏材於國家雖爲逆。而於其家則不爲逆云。臣一聞此凶言。心驚骨寒。雖欲陳白。此是言語酬酢間事。則以此陳白。恐涉率爾。且旣聞此凶言。則明知其凶肚逆腸。窮探其眞贓。而若不陳白。則臣分掃地。臣果比前頻數往來。探察其動靜氣色矣。一日往見。則朝紙適來。至於張至冕果爲今春及第。誠異常矣。臣謂瑮曰。中其及第者誰也。瑮曰。此是精於推數者。而姓名則不必問之矣。臣仍書給臣之四柱。托以賁問。則瑮果許諾。其後數日。臣更爲往見。問臣之四柱云何與否。則瑮曰。其人以君四柱當爲事業云矣。仍出示渠之從前四柱評論者。而誇張言之曰。吾之四柱。有十年蹇鈍。一朝封侯之句。而尙今不符。誠可怪也。又曰。近畿有異人精於術數者。馬吾儕之蓍龜云。而姓名則終不言之。又曰。卽令時事無餘地。君之不赴義興。誠好八字。若赴義興。則安知無斬頭之患耶。臣驚問曰。何爲此妄言也。無罪者寧有如此之理乎。瑮曰。吾有切親之友。與異人相親。故明知來頭之事。吾則以下鄕爲定云云。而半吐半吞。終不直說。故臣又於正月十七夜。往宿瑮家。欲爲採探。而瑮終不直言。臣仍拔所佩刀子。欲爲刺臂出血。以示相信之意。則瑮始乃奪臣之刀曰。事已到此。吾將盡言之。所謂異人者。果在智異山中。道術神通廣大。能知千里外事。異人之言曰。卽今朝鮮氣數將盡。今年則雖少豐。明年則盜賊大起。道路不通。再明年則將有革世之擧。仍以手挽臣手掌。寘之膝上。書三分二字。又曰。吾則已卜地於河東先場村。經營造舍者久矣。而有文光謙爲名人。主張此事。君亦欲偕往。則凡事托於此人爲好云。又曰。此後世界旣無貴賤。則吾輩下鄕之後。當爲事業。可作人之始祖云。其外凶言悖說。不一而足。終不言其異人名字及所謂知異人者之姓名。且曰亂離雖出。金鍾秀宋載經有當銓之日云。且曰。君若不及今急急下去。則君家神主當有投井之擧云。且其箱中藏寘新件草鞋。自謂如有事變。納之而去則甚爲便輕云。又曰。盜自北方先起云。此等許多凶言。終涉可疑。故欲得眞贓。托以往見河東。然後與之決意同歸。因使瑮書托文光謙。使之先容。又請受得渠之切親友書簡。則瑮果許諾。故臣於二月十二日曉頭。治發河東之行。歷入瑮家。則瑮果以書封出給。故臣行到沙坪。坼見其書。則書中果有凶言。或曰除殘去惡。或稱替天行道。或稱積年經營。都在李春。似此凶言。極甚絕悖。故臣欲卽馳還陳白。而見其河東答書。則似必有詳知之端。故臣謄寘凶書一通于囊中。仍往河東。坐于斗峙店舍。先使奴子傳書於文漢處。待其回還。仍卽往見。則所謂家舍。皆以五樑閣新造一百五間。甚爲宏麗。光謙則爲人極爲妖邪。臣先言與李瑮相親之故。且言曰。今方賣舍賣畓。而換錢數千兩。將欲決意下來。君須爲吾作主人云。則光謙皆稱唯唯。酬酢之際。有一漢入來見臣。臣問其誰其。則光謙曰。此是梁把總達洙。而造舍時始終看役者云。而日勢已暮。故臣還歸店舍。則所謂梁達洙隨後出來。光謙還爲招入。有囁喋狀。少頃達洙隨臣而來。故臣問光謙爲何語乎。達洙曰。京居兩班雖稱下來。不必盡說此中事云云矣。臣仍使趁夜復來。細探情狀。則達洙曰。家舍則此土人皆知爲京居李進士家矣。正月梁家奴一金下來時。聞其傳言。則曾經道伯洪姓宅下來云。甚是可疑。光謙之子年近三十。尙不娶妻。結草庵於絕峽無人之境。稱以工夫。初不往來於其家。此土人皆以爲可怪云。昨年騷說狼藉。大小民人奔避於智異山下者甚多此亦可怪。文哥初自杆城浮海而來。家亦不富。用錢如水。銀子之自京下來者。爲五千兩。而渠自換錢於統營者。以錢合計則爲一萬五千兩。而其餘以錢下來者。不知其數云。且錢物去來之際。又有李昌福爲名漢。亦時使喚。中間偸食。爲數千金。而文哥初不問之。此亦可怪云矣。翌日將發行。文漢袖書而來。低回察色。良久而授之。故受寘囊中。仍出行中所餘燒酒。滿酌一甫兒勸之。與之酬酢。文漢曰。客主旣與李進士相親。且欲下來云。則凡事不必相諱。此間家舍。一則吾之異姓四寸梁衡所居者。二則洪福榮之所居者。而吾子卽異人之弟子。結庵山中。方讀周易。所謂異人。極其神異。如有欲害之人。則或遣虎豹。或以劍術害之。今之貪權樂勢者。濁亂朝廷者。將欲先除。徐鄭已付過。以起兵利於何方。往稟坤帝。姑未歸來。渠之子洋海命名。亦其神異。渠之自杆城移來河東也。異人稱念水府。使之無事過後云。且曰智異山上峰有仙苑。列仙甚多。崔孤雲尙今生存。渠子已經仙家報鍾頭陀之職。渠子老師年今二百五十歲。姓名李顯晟。道號成居士云。其餘妖誕之說。不可勝記。仍爲治發行。到十里地。坼見答書。則書中又有絕悖之語。有曰眞人在上。隨事憐恤。又曰仲春已過一念。季春只隔一旬。安得不躍然而喜。又曰今番之事。必待季春。都處決云。臣旣見凶書。倍道作行。急欲告達。而臣旣無職名。故無入闕陳達之路。往見重臣金鍾秀。使之陳達矣。中路逢著重臣。傳給凶書矣。鍾秀曰。臣之今日入來都下。未及知之。而金履容何以知臣之入來乎。予曰。汝何以知重臣之入來乎。履容曰。臣行到中路。走馬絡繹。道路之傳。皆言金判書入來云。故是以知之矣。予曰。此則似然矣。履容曰。臣之此事陳達。不顧身家。而臣亦知誣人爲逆。如有一毫差爽。則願被反坐之律矣。予曰。宣傳官使之待令。 宣傳官金爔進伏。予命發捕諸罪人。
정조 9년 · 강
命司禦李㻋改差。
정조 9년 · 목
兵判趙時俊啓言。劇逆兄弟。不可寘之冠帶之列。 司禦李㻋。請爲先改差。從之。
정조 9년 · 목
敎曰。 禁府諸堂許遞。○又敎曰。政官牌招開政。
정조 9년 · 강
詣 景慕宮齋宿。
정조 9년 · 목
具翼善冠袞龍袍。乘輿出協陽門。由月覲門詣 景慕宮。就版位行禮。入 廟內奉審如儀訖。還入齋殿。敎曰。時原任大臣 本宮提調藥房提調戶曹判書入侍。領敦寧鄭存謙判府事李福源金熤左議政洪樂性 本宮提調鄭昌聖戶曹判書鄭一祥進伏。予曰。俄者訓將有請對之事。卿等聞知乎。僉曰。未及聞知矣。予曰。重臣金鍾秀書報訓將。有緊重面議事。而無以入城。要送具以謙云。其所云云。聞是時急事。俄纔召問金鍾秀。其一卽斗恭事。而金鍾範之所告也。其一乃李瑮事。而金履容之所告也。斗恭稱以夏賊者同黨。渠若上京。則傷人必多云云。瑮則謂夏賊有公私之別。其他凶言。或稱除殘去惡。替天行道。或稱幾年經營。期在暮春。或稱三分。或稱異人。怪鬼妖誔之說。不啻千緖萬端。且其徒黨遍於東西南北。樂純之子及梁衡爲名漢。亦參其中云。蓋凶徒綢繆嘯聚。厥惟久矣。今若鞫問。提得眞贜。則告者之功。殆有勝於崔奎瑞矣。僉曰。千奇百怪。疊見層出。世道人心。迄無底定。此莫非臣等不忠無狀。不能沫血致討。永袪根柢之致。況凶如夏賊。豈料復出於今日。凶黨之譸張妖言。乃所以惑衆也。事且急矣。嚴訊窮覈。恐難踰日。族卽回鑾。區區之望也。○少頃還內。
정조 9년 · 강
告由修改。命更待下敎。擇日擧行。
정조 9년 · 목
敎曰。親鞫爲之。處所以肅章門爲之。
정조 9년 · 목
敎曰。時原任大臣命招。禁府堂上左右捕將兩司諸臺一竝牌招。
정조 9년 · 강
御肅章門親鞫。領敦寧鄭存謙。 領議政徐命善。 左議政洪樂性。 判府事李福源。金熤。 判義禁金鍾秀。知義禁徐有隣。 同義禁金尙集。 刑房承旨洪仁浩。別問事郞廳敎理趙弘鎭。副枝理兪漢敬。司果金啓洛。 李翼晋。曺允大。沈晋賢。史曺佐郞趙濟魯。文書都事兪漢絅。朴吉源。別判房都事趙祥逵。李性淳。大司憲洪檢。 大司諫曺遠振。執義李思祚。司諫姜★(亻+寅)。掌令朴長卨。沈興永。持平李永穆。 獻納金履鏞。 行都承旨李致中。左承旨趙興鎭。右承旨李祖承。左副承旨權以綱。同副承旨李祖源。假注書洪羲浩。李敬五。記事官金鳳顯。尹行任。事變假注書李德鉉。二提學吳載純。 檢校直提學徐有防。二直提學朴祐源。檢校直閣金載瓚。 徐龍輔。鄭東浚。 待敎李崑秀。
정조 9년 · 목
具翼善冠袞龍袍。乘輿出協陽門。詣肅章門陞座。予曰。金吾堂上進前。 鍾秀等進前。予曰。今則河東發捕事甚急矣。鍾秀等曰。然矣。予曰。禁堂與諸大臣相議。書出問目。而先問發告。鞫體然矣。金履容不必具格。令捕將率來待令。仍命諸大臣進前。 存謙等進前。予曰。俄者駕前未及詳諭。而發告人所告及文書中所現捉者。乃是起兵事。而有曰幾年經營。都在季春。今日乃季春前一日。而賊謀發露。可謂天道昭昭矣。判金吾之書通訓將。請見其子者。事極周密。而初則只以斗恭謫中所傳。欲爲發告矣。及其上來之路。又逢履容問此告變。兩件事之一時入耳者。實不偶然。判金吾可謂忠矣。命善曰。然矣。問目今方相議出草。而金履容就拿。然後可以面質矣。予曰。已令捕廳待令矣。問目草。斯速書出。予曰。罪人金履容上之。予曰。此罪人不必嚴束。使之詳聽問目。一依今日筵中所陳。而無差可也。予曰。 捕廳罪人梁衡移義禁府事。書給密旨。予曰。罪人所供。果以爲與李瑮面質。可以得勝云耶。鍾秀曰。然矣。予曰。罪人李瑮上之。 命善等進前曰。罪人瑮之招。無非語屈。予曰。然矣。至訊杖二十七度。命罪人姑下幕。罪人梁衡上之。仍命勸杖。 鍾秀曰。文哥發捕。一時爲急矣。予曰。已令捕廳發捕矣。罪人金履容。李瑮更上之。使之面質。 鍾秀曰。屢次面質。輒以沈炯之爲證。炯之請卽爲發捕。予曰。待明日更問後。發捕未晩矣。檢等進前曰。沈炯之名字。屢出罪人之招。發捕嚴覈。暫時爲急。何可遲待明日乎。伏願亟下發捕之命焉。予曰。明日發捕。亦未晩矣。獄情宜秘。卿等所泰。姑不賜批。
정조 9년 · 목
乘輿由協陽門還內。
정조 9년 · 강
御重熙堂。召見承旨李祖承閣臣徐有防。
정조 9년 · 목
有防啓言。劇賊子姪。不可一刻置之冠帶之列。吏曹正郞李度謙。請爲先改差。從之。
정조 9년 · 강
永禧殿酌獻禮。命以初四日爲之。
정조 9년 · 강
以洪文泳爲應敎。林道造。金啓洛爲修撰。金方行爲副校理。
정조 9년 · 목
敎曰。近來玉堂以可强不可强之情勢。皆屬之鐵限。許多玉堂。無故者只是數人。安有如許處義。雖以此草記言之。洪樂恒之情勢。尙可說也。兪漢敬之效嚬。太無所據。竝更卽牌招。此後如或因循襲謬。違牌爲事。當嚴勘。以此款一一知悉。在外及陳疏玉堂許遞。前望單子入之。待下批。亦爲牌招。
정조 9년 · 강
召見藥院提調徐有隣。回榜進士徐命鳳。校正堂上鄭昌順。郞廳李家煥于誠正閣。
정조 9년 · 목
予曰。汝是 先朝登極慶科司馬云。聞甚稀貴矣。命鳳曰。臣亦自以爲貴。予曰。有同榜人生存者乎。命鳳曰。稷山地。聞有一人而年過九十云。臣未之信也。予曰。然則汝獨存乎。曰臣獨存矣。予曰。貴矣。其時唱榜於何處乎。曰唱榜於此闕矣。予曰。其時事可能記憶乎。曰歷歷可記矣。予曰。能誦科題與汝所作之文乎。曰突誦矣。命誦之。誦十餘句命止。予曰。有子乎。曰有子與孫矣。予曰。能業文乎。曰皆能善文善筆。可謂人才矣。予曰。汝於領相爲幾寸。曰十寸矣。予曰。汝之精神。可喜矣。命鳳曰。臣至今主張宗契事。故奉朝賀臣檢命膺稱臣爲先之誠矣。予曰。所食與寢宿何如。曰食不過二合。而宿則有時善睡矣。予曰。所禮服色。與今異製矣。有隣曰。中年。猶以儒巾團領應榜。自丁卯始用今製。昌順進所撰册子。覽訖。予曰。庶類之節目許通後。尙無實效。豈無抑鬱之歎乎。
정조 9년 · 강
命回榜進士徐命鳳子若孫中。相當窠收則。
정조 9년 · 목
敎曰。今見乙巳司馬徐命鳳。卽 先大王御極慶增廣榜中人也。事甚奇異。今日旣行謝恩。令該曹優給食物。俾設回榜宴。不但爲此人。以其科名。增予感慕。此可無別般示意之擧。子若孫中。相當窠收用事分付。
정조 9년 · 강
命龍郞窠變通。諸大臣稟處。
정조 9년 · 목
敎曰。今因大典通編校正思之。在前能麼兒郞廳二窠。以庶名人差擬。而間作武弁初仕之窠。庶名人通仕。未免因此窠窄。每以此欲爲變通而未果者。雖不可奪此還彼。惟其從長方便之道。及令講究。實爲便好。校正堂上以此意知悉。仍又往復諸大臣。登對稟處。
정조 9년 · 강
行召對于誠正閣。仍召見前完伯趙時偉。承旨安聖彬。玉堂李延伋。申耆。閣臣尹行任。假注書金孝建。史官吳錫齡。李崑秀。
정조 9년 · 목
講周禮。○予曰。久矣。不見卿也。時偉曰。三載外藩。逖違天陛矣。予曰。道內諸邑。有民瘼之可達者。後日登對。
정조 9년 · 강
命政官開政。守令擇差。
정조 9년 · 목
敎曰。政官待開門牌招開政。守令未差之代。各別擇差。待下批。不多日內辭朝。
정조 9년 · 강
知事具善復陳疏乞鮮戎務。賜批。
정조 9년 · 목
疏略曰。臣性本庸陋。年襄病痼。瘡疣百出。至於今番趙圭鎭事。而臣納侮受辱。更無餘地矣。聖明旣已洞燭。何敢更費辭說。重傷體統。而身爲元戎。編伍之際。不察賄賂之公肆。出令之間。一任下屬之矯誣。則其罪當如何哉。只緣臣人微望輕。不能見重於幕屬。被其按査。壞了無餘。何面目復對軍校乎。臣忝叨將任。今且三十年于兹矣。今則精神昏瞀。肌膚焦削。雖欲强策。其路末由。一分生路。惟有缷鮮戎務。優游調治。可得須臾無死。亟命遞解臣將任。俾得安意調病。批以。卿其勿辭行公。
정조 9년 · 강
獻納柳雲羽以母病陳疏乞遞。批許救護。
정조 9년 · 강
命進御人蔘養胃湯。自今日停止。榻敎也。
정조 9년 · 강
命吏判李命植原疏捧入。
정조 9년 · 목
政院以命植陳疏到院。以齋日退却。請更牌招。敎以。原疏捧入。
정조 9년 · 강
遞吏曹參議黃昇源。以趙鼎鎭代之。
정조 9년 · 목
敎曰。吏曹參議許遞。前望單子入之。
정조 9년 · 강
吏曹判書李命植陳疏自引乞遞。賜批。
정조 9년 · 목
疏略曰。臣志徒切於憂時。計則疏於謀身。臣實不才。徒紆隆渥。不能紓中朝之歎。孤負重寄。迺欲爲奉身而退者。其跡危矣。其罪大矣。召牌之下。末由趨承。尤增惶隘。伏願亟遞臣本兼諸職。俾不有畢竟僨誤之患。批以。卿胡無端過引。勿辭行公。
정조 9년 · 강
命吏曹判書李命植處問啓。
정조 9년 · 목
敎曰。聞吏判疏到院。意謂言病。欲給由暇矣。觀此疏本。多有訝惑句語。以予所知。無他遭羅。而何乃有此多少云云。殆若對卞者然乎。外此爲說。無異告退。其委折欲知之。吏曹判書李命植處問啓。待問啓下批出牌。
정조 9년 · 강
命吏判更爲牌招開政。
정조 9년 · 목
政院啓言。問于吏曹判書李命植處。則以爲臣冒膺重任。當此至艱之會。方外噂★(口+沓)。已不勝紛紜。而再昨開政時。臣以先正文正公宋時烈後。首擬於寢郞之窠矣。爲郞官曺允大所沮格。不得入啓。留窠而出矣。其所執言。不過曰逆賊德相七寸親云云。夫逆賊七寸親之不爲見枳於仕道者。前後何限。而獨於此力遏之者何也。有似乎臣之偏私於先正之家。不嚴於隄防之限者然。臣實慚痛。無面可顯。且況以臣妄率之擧。使先正一門。盡在錮廢之中。其首擬之人。公然在人鬼之關。莫非臣不自量度之致。俄者辭疏中不敢提此引義。悠泛說去。致有問啓之命。不勝惶懍云矣。敎以。觀此問啓措辭。始詳其本事委折矣。大抵吏判再昨政擧措。卽近日第一事業必因去月二十五日賓對時。縷縷筵敎。而思欲決意對揚故耳。然爲郞官所沮格。原望筒留窠。不得入啓云。該郞事。萬萬駭然。然以德相一人之故。先正之家。將無立朝之人乎。旣聞之後。烏可無別般嚴處。時囚罪人曺允大。以此委折。開坐時添問目捧口招事。分付該府。疏通一款。臨筵斷斷。不嫌其煩複者。予意豈有他計。目下弊風。坐在襲謬二字。註擬之適爾見漏。點下之無心或越者。互相敎戒。因仍轗軻。甚至一人干科。累連不干之人。一家犯逆。孼及姓同之家。或擬於淸要而不擬於間宂。或無礙於昨日而見塞於今日。元無裁量之界限。徒有劻勷之疑怯。枳之者不知其故。見枳者亦不省所由。一日二日。轉輾膠擾。以致今日世道今日人心。論今日世道人心者。外面驟看。殆若各自牴觸。無期保合者然。予則惟以爲不然。此非人心眞不齊。世道眞難平也。一則規模之未立也。二則規模之未立也。規模未立。上下不孚。上下不孚。故疏通與枳塞。判作二進。予於日昨筵中。至曰予以生生爲心。卿等何乃殺殺爲爭云者。豈得已而發也。今日銓地之葛藤。亦爲習俗。若使爲銓堂者。早能體予至意。擔着做去。則豈有每政之較挈乎。從今以往。爲銓堂者。少加惕念。一心對揚。則朝廷事庶幾矣。予之向所謂孼及姓同之家云者。蓋謂先正家也。强使德相近出門庭。在先正。有何絲毫之累也。前後調用之命。豈無深量。迄今多年。因循度過。今忽擧而擬之。以是之故。如曺允大者。看之矇然。無難沮格。此亦朝廷之所以使然。以此意嚴飭銓曹。使之痛草舊習。期有對揚之實效。朝廷之所尊卽體統。豈可因一郞官妄着。便欲決去就乎。吏曹判書李命植更爲牌招。催促開政。留窠初仕望。仍令今日政擬入。
정조 9년 · 목
政院啓言。親 祭祭文。事體重大。 永禧殿享祀。元無牲幣。第三室祭文中有牲幣二字。方改付標以入。而不能覺察。遽然入啓。臣不勝惶恐。而大提學吳載純難免不審之失。請推考。敎以。日前 景慕宮酌獻禮。無用樂之例。而御製 祝文中。有絃諧二字。伊後思之。始覺誤用。文衡事。政類是耳。然祭文事體莫重。代撰尤宜致愼。而有此不察之擧。推考依施。
정조 9년 · 강
命御將李柱國兼領訓局隨駕。總戎使李昌運代領御營留陣。
정조 9년 · 목
備邊司啓言。明日 永禧殿擧動時。訓局當隨駕。而大將具善復瘇病猝劇。勢難跨馬云。或有他大將兼領之例。或有中軍代領之例。今番則何以爲之。敎以。御將兼領。在外中軍改差。○御營廳啓言。明日擧動時。本廳當留陣。而臣訓局軍兵兼領隨駕矣。留陣無總察之人。何以爲之。敎以。總戎使代領。
정조 9년 · 강
命訓鍊中軍改差寘之。
정조 9년 · 목
訓局啓言。在外中軍改差事。命下矣。中軍李漢昌今已入來納符。何以爲之。敎以。然則初下敎寘之。
정조 9년 · 강
重推平安監司鄭民始。
정조 9년 · 목
備邊司啓言。依傳敎。過時未婚葬之類。全不顧助與顧助而不報營委折。平安監司鄭民始處。發關査問矣。卽見其所報。則以爲碧潼。朔州兩邑則又以無乎報來。成川等二十邑。更加査括報來。竝與前報二十邑。一體條列。更爲修啓云矣。當初不爲詳探。以致漏落。及奉飭敎之後。始乃助給。其所擧行。極爲疏忽。一依京畿湖西例。不飭之道臣。從重推考。此後則各別嚴飭。從實修報之意。請分付。允之。
정조 9년 · 강
持平崔顯重避嫌乞遞。賜批。
정조 9년 · 목
避嫌略曰。臣本不近似於淸朝耳目之任。而章皇出肅。粗伸義分。及承聖批。以李魯春事不卽釐正。誨責嚴截。至以太次誠實爲敎。緣臣愚迷。致煩聖敎。冒居臺次。一刻難安。而昨因門限已迫。今始來避。所失尤大。請命遞斥臣職。批以。勿辭。亦勿退待。
정조 9년 · 강
遞承旨沈有鎭。以洪文泳代之。尋遞。以李文源代之。
정조 9년 · 목
敎曰。左承旨聞有實恙。勢難供劇云。許遞。前望單子入之。○政院以文泳在外啓請下諭。敎以。許遞。又敎曰。承旨前望單子入之。
정조 9년 · 강
詣　永禧殿。行酌獻禮。
정조 9년 · 목
具遠遊冠絳紗袍。乘輿出貳極門。至乘輦所。降輿乘輦。至　永禧殿大門外。降輦乘輿。從西門以入。降輿入齋殿。改具冕服以出。詣版位。行展拜禮。陞詣殿內奉審訖。還入齋室。時至。行禮如儀訖。還入齋室。改具遠遊冠絳紗袍。乘輿以出。至乘輦所。乘輦入弘化門。由貳極門還內。
정조 9년 · 강
重推吏判李命植。參判李敬養。
정조 9년 · 목
政院啓言。吏曹判書李命植。參判李敬養終不膺命。懸牌闕外。已至經宿。誠極未安。請重推。允之。
정조 9년 · 강
命蒜山僉使屬之黃州鎭管。
정조 9년 · 목
黃海監司洪秉纉以蒜山僉使屬之黃州鎭管。令該曹稟處馳啓。敎以。兵使所報。甚爲精詳。依此施行。品數釐正事。亦依此施行。而分付校正廳。亦令載錄於大典通編。
정조 9년 · 강
初十日。詣　泰陵　康陵展拜。　康陵命親祭。
정조 9년 · 목
因禮曹草記。敎以。初十日。當詣　泰陵　康陵展拜。　康陵行親祭。以此知悉。今番展拜　陵寢。不過二十里地。依　先朝戊午年例。當設晝停。出宮亦於天明後爲之。外方植炬。勿爲待今。日前因本曹草記。已待檢敎前。畿甸之民。昨冬勞役不些。豈無別般軫念之擧。　陵所外方進排物種則　祭享所用外。切勿分辦事。亦令廟堂分付畿營。如是則假家釜鼎等屬之進排。非所可論。只令地方官導駕。各務差使員竝除之。至於隨駕軍兵柴與草。所當依京擧動例擧行。而各項除減。旣爲外邑民人。則京營軍兵自備之弊。亦不可不念。此一款。卽令訓局商量。兩便之方。卽爲草記。道路修治。亦不必如例爲之。但令地方官擧行。自京廳以儲寘米會減爲好。一邑之力。足可擔當與否。惠堂往復畿營。指一草記。外方傳語。今番亦爲除之事分付。
정조 9년 · 강
文廟酌獻禮。命以十一日爲之。
정조 9년 · 강
判下兵曹幸行時軍兵磨鍊草記。
정조 9년 · 목
因該曹草記。敎以。訓局步軍八哨。馬軍二哨爲先廂。禁營騎士三番。鄕軍四哨爲後廂。御營廳總戎廳留陣。禁軍五哨隨駕。
정조 9년 · 강
命武科初試擇日。知委中外。
정조 9년 · 목
兵曹以武科初試今二月二十九日擧行。而額數分兩所各取五十人之意啓。敎以。以所擇日子。元定額數。星大知委中外。俾無未及聞知之弊。卽爲出朝報。
정조 9년 · 강
命今番幸行外。邑徵斂。廟堂嚴飭。
정조 9년 · 목
訓局以今此幸行時各項畿民進排。竝今除減。而軍兵柴草。自本局磨鍊分給啓。敎以。如是方便。實爲完好。依草記施行。畿邑則切勿待令之意。自本局措辭行會。今番幸行。萬一外邑憑藉前例。徵斂民間。致有來頭現發之弊。自方伯難免重勘。此意亦令廟堂措辭嚴飭。
정조 9년 · 강
命今番治道價米。以儲寘米會減。
정조 9년 · 목
宣惠廳啓言。幸行時道路修治。一邑之力。足可擔當與否。往復畿營。措一草記事。命下矣。昨春　健元陵幸行時。道路修治。因傳敎題給價米。使地方官專當。故今又以傳敎內辭意。往復畿營。則別無他見。今番治道。使之一依昨春例擧行。價米以儲寘米會減。敎以。依草記施行。俄於訓局草記批旨。亦有下敎者。俾無虛實相蒙之弊事。更加措辭。
정조 9년 · 강
命今番幸行。依京擧動例爲之。
정조 9년 · 목
司僕寺啓言。今此　泰陵　康陵展拜時各差備入把馬別單書入。而其中驛馬。令兵曹請依例知委。敎以。昨冬各驛勞若無異民邑。今番　陵幸。外邑分辦。皆命寘之。驛馬亦不必入把。只以內外寺通用。且旣除晝停所。則諸掖屬輩如有依前責出之弊。一竝勿施。犯者隨現草記事。知悉擧行。雖以兵曹言之。問安馬及承史所騎馬。其他各樣入把驛馬。竝勿徵。來依京擧動例爲之事分付。
정조 9년 · 강
重推黃海監司洪秉纉。
정조 9년 · 목
備邊司啓言。依傳敎。過時未婚葬之類。全不顧助而不報營委折。黃海監司洪秉纉處發關査問。見其所報。則以爲康翎等五邑及鬼山縣。逐戶遍問。果無過時未婚葬者。谷山縣。嫌其助需之些少。初不擧論。今始修報。甕津等九邑。歲初成婚過葬者。今纔助給。黃州等六邑。前旣助給。而今又顧助云矣。若使列邑惕念擧行。則豈有此初則落漏。末乃追報之事乎。依他道例。不飭之道臣。從重推考。此後更加嚴飭。毋令如前慢忽之意。請分付。允之。
정조 9년 · 강
勘放時囚曺允大。
정조 9년 · 목
義禁府啓言。吏曹正郞曺允大原情。泛稱遲晩。所當請刑。曾經侍從。請除刑推議處。敎以。上款亞長通望事。不過微眚。而下款寢郞留窠。事供語與吏判對辭。太不襯似。渠供以爲逆賊七寸。豈可盡枳。先正後孫。與他自別。而姑竢後政爛商無妨爲答云云。此語決知出於粧撰。果使渠政席酬酢之際。辭鋒如是沒模稜。語意如是太雍容。則彼老鍊之判堂。豈肯與渠兒少輩。共睹其輸贏乎。渠供之信否。姑捨是。以今世道。以今朝家。似此喜事起鬧之人。須爲別般嚴勘。庶或爲防漸之一道。已下傳敎處分。依此律勘放。
정조 9년 · 강
大司諫申思運陳疏懲討。賜批。
정조 9년 · 목
疏略曰。噫。國是靡定。人心日陷。至於李魯春輩接踵而出矣。臺閣設鞫之請。皆出共公之論。而過加包容。尙此靳持。臣雖無似。官以諫名。所當進伏文陞。仰陳合辭之討。而不幸中路病淹。轉動無路。旅館孤燭。耿結不寐。稍拾神精。敢此論列。尤切悚恧。批以。所陳已諭諸批矣。
정조 9년 · 강
命吏曹堂上。竝更牌招開政。
정조 9년 · 목
敎曰。本事旣出場。到今別無可引之端。政命已至經宿。吏曹堂上。竝更牌招開政。
정조 9년 · 강
命吏曹正郞曺允大削職。
정조 9년 · 목
敎曰。昨日問啓批旨。俄者口招判付。予意略已提諭。而近日朝象果何如。世道果何如。雖使聚會精神。同寅共做。尙患收拾沒策。科㨖難期。而近所謂曺允大者。突出於暗地。一政再政。與判堂較絜。認作能事。允大亦骩骳流俗中人也。寧有無於人之强腸。肯欲與人作隻乎。槪其意要把隄防二字。以爲迎合之資。向所謂上下不孚云者此也。不然則渠供中。豈有先正後孫固宜擬望之言乎。言與疏之異同。姑舍是。只將供語觀者。其可曰允大景仰先正。不下於擬望之判堂乎。以予尊慕先正之心。旣聞其家人之無累者見枳。烏可不極力拯救。況以振滯疏通。爲目下急先之務。允大於此未免背棄。由前由後。宜加嚴勘。吏曹正郞曺允大。亟施削職之典。
정조 9년 · 강
遣承旨詣 永禧殿。奉審摘奸。
정조 9년 · 목
修改告由祭。在明日也。
정조 9년 · 강
重推吏曹判書李命植。推參判李敬養。參議趙鼎鎭。
정조 9년 · 목
因政院請推。允之。敎以。郞官之勘以譴削之典者。豈必爲判堂雪恥乎。處分之本意。槪在於明示好惡。痛卞淑慝也。一則爲先正。二則爲先正。然則在判堂。相較之事。不須更提。宜卽進身政席。書入初仕望筒。而今乃反是。其所引義。殆有甚於曺允大未勘罪之前。有召必違。出牌輒懸。事面觸處乖當。國體掃地無餘。惜乎重臣之愛護先正家之心。不及於自己較緊事乎。且聞入侍承宣言。命牌三面。俱在朝房經宿。此亦罕聞之事。判書李命植從重推考。參判李敬養。參議趙鼎鎭。亦爲推考。仍以前牌各別催促。使卽開政。 徽陵參奉望筒。卽爲書入。
정조 9년 · 강
遞吏判李命植。參判李敬養。參議趙鼎鎭。
정조 9년 · 목
政院以命植惶蹙俟勘云。敬養。鼎鎭俱不承膺。竝請重推。敎以。三日懸牌。大關國體。到今更事督迫。反乖曲體之義。設或龜勉承膺。殊非禮使之方。然以今乏人之時。銓任之除遞頻數。亦所當念。一伸廉隅。自多已例。問備失太輕。一竝姑先遞差。
정조 9년 · 강
召見承旨李文源于重熙堂。
정조 9년 · 목
予曰。今番曺允大事。萬萬不當矣。若此不已。則先正子孫。其皆盡枳不用乎。文源曰。聖敎至當矣。
정조 9년 · 강
罷承旨安聖彬職。拿處前水使徐有和。
정조 9년 · 목
敎曰。遞任閫帥之親納密符。自是應行之例。而昨日徐有和謂以未付軍職。使牌替納。揆以紀綱。萬萬駭痛。政院之矇然捧寘。仍請密匣者。溺職大矣。當該承旨罷職。軍銜之應付不付。責在該曹。當該堂上從重推考。前水使徐有和。令該府拿問處之。
정조 9년 · 강
召見承旨李祖承于重熙堂。
정조 9년 · 목
予曰。昨日徐有和往復院中乎。祖承曰。果爲往復。而臣等以爲旣無實職。則冠帶入闕。終涉未妥。使裨替納。實是臣等所失矣。予曰。何不微稟乎。
정조 9년 · 목
敎曰。今聞人侍承宣首實之言。徐有和以替納事。已自午後往復政院云。然而政院之終不請罪騎堂者。已極駭然。今又該承宣罷職有命。而歸罪於新入生疏之坐直下位。身爲該房。必欲倖免。極爲未妥。昨日該房承旨安聖彬罷職。申後各房公事出納。上直下位。無不主管。而此承宣入院未久。本事又在申前。罷職過矣。原傳旨勿施。承旨李謙彬卽爲牌招察任。雖非該房。亦非下位。而申前該房之事。申後下位之擧。率皆參聞而袖手噤口。漫若不省。昨日坐直承旨李祖承。從重推考。
정조 9년 · 강
以趙尙鎭爲承旨。
정조 9년 · 목
敎曰。承旨前望單子入之。待下批牌招察任。
정조 9년 · 강
遣承旨詣 文廟　先農壇。奉審摘奸。
정조 9년 · 목
釋菜及節祭。在明日也。